6. โครงการในอนาคต

โครงการ ไอพีสตาร์(iPSTAR)

บริษัทฯ ได้เล็งเห็นศักยภาพของระบบดาวเทียม Internet Protocol (IP) รุ่นใหม่
จึงได้เริ่มดำเนินโครงการไอพีสตาร์-1 (iPSTAR-1)
โดยมีเป้าหมายที่จะสนองตอบความต้องการที่เพิ่มขึ้นอย่างไม่หยุดยั้งของการใช้บริการอินเตอร์เน็ตความเร็วสูงในอนาคต
บริษัทฯได้ร่วมมือกับพันธมิตรที่เชี่ยวชาญด้านเทคโนโลยีจากสหรัฐอเมริกา ใช้นวัตกรรมที่ล้ำหน้า
และเทคโนโลยีการใส่รหัสดิจิตอลชั้นสูง
ซึ่งเป็นลิขสิทธ์เฉพาะของบริษัทผู้ร่วมโครงการเพื่อสร้างดาวเทียมที่จะรับข้อมูลระบบดิจิตอลแบบ
Broadband Internet Platform อย่างไรก็ดีเพื่อลดความเสี่ยงของเทคโนโลยีใหม่นี้
การพัฒนาจึงมุ่งเน้นการเพิ่มประสิทธิภาพของเทคโนโลยีที่ได้รับการทดสอบแล้วว่าเป็นไปได้ดังนั้นดาวเทียมไอพีสตาร์-1จึงจะโคจรอยู่ในวงโคจรค้างฟ้า
(Geosynchronous Orbit) ที่นิยมใช้กันอยู่ในปัจจุบัน และไม่ใช้วงโคจรระดับต่ำ (Low Earth
Orbit) ที่ยังไม่มีการทดสอบการใช้มากนัก ดาวเทียมไอพีสตาร์-1
ได้แบ่งพื้นที่ในการให้บริการเป็นจำนวน 87 beam โดยมีพื้นที่ให้บริการแบบเฉพาะจุด (fixed
footprint) นั่นคือ เป็นพื้นที่บริการที่ครอบคลุมพื้นที่สำคัญๆ ในภาคพื้นทวีปเอเชียและแปซิฟิก
ช่วยแก้ปัญหาความสูญเปล่าของสัญญาณที่ครอบคลุมพื้นที่บริเวณมหาสมุทรและพื้นที่ที่มีประชากรเบาบาง
ช่องสัญญาณย่านความถี่ Ku-Band จะช่วยเชื่อมต่อสัญญาณระยะสุดท้ายไปยังผู้รับบริการ
ซึ่งจะขึ้นอยู่กับเทคโนปกรณ์ที่มีอยู่ และความคุ้มทุนในการดำเนินงาน

ดาวเทียมไอพีสตาร์-1 มีสมรรถนะในการส่งสัญญาณสูงถึง 40 กิกะบิตท์ต่อวินาที
เปรียบเทียบกับความสามารถของดาวเทียมทั่วไปที่สามารถส่งสัญญาณได้น้อยกว่า 3 กิกะบิตท์ต่อวินาที
สำหรับสมรรถนะที่สูงนี้มาจากการใช้ความถี่ซ้ำติดต่อกันหลายครั้ง
และการปรับแบนวิดท์ตามความต้องการได้ทันทีโดยผ่านสถานีภาคพื้นดินหรือเกตเวย์
ที่มีประสิทธิภาพสูง
สถานีภาคพื้นดินสามารถเพิ่มหรือลดความแรงของสัญญาณจากช่องสัญญาณหนึ่งที่จะส่งไปยังอีกช่องสัญญาณหนึ่ง
เช่น เพิ่มความแรงของช่องสัญญาณในกรณีที่จะส่งไปยังพื้นที่ที่มีฝนตก เป็นต้น
หัวใจสำคัญของความสามารถดังกล่าวคือ การใส่รหัส
และระบบบีบอัดสัญญาณด้วยสูตรคณิตศาสตร์ชั้นสูง ซึ่งจะทำให้ความถี่ 1 Hertz
สามารถส่งข้อมูลได้ถึง 4 บิต ในขณะที่เทคโนโลยีดาวเทียมในปัจจุบันจะอยู่ที่ 1 Hertz ต่อ 1 บิต
ด้วยสมรรถนะที่เพิ่มขึ้นของดาวเทียมรุ่นใหม่นี้ ทำให้มีประสิทธิภาพเทียบเท่ากับ 1,000
ทรานสพอนเดอร์ที่ใช้ในปัจจุบัน

โครงการดังกล่าวประกอบด้วย 2 ส่วนหลักๆ คือ

1.  ตัวดาวเทียม

-   ดาวเทียมไอพีสตาร์ใช้เทคโนโลยีการกระจายคลื่นแบบรังผึ้งเหมือนกับที่ใช้ในระบบโทรศัพท์เคลื่อนที่
    ผนวกกับระบบจานสายอากาศดาวเทียมแบบใหม่
    ทำให้ดาวเทียมไอพีสตาร์สามารถนำความถี่กลับมาใช้งานใหม่ได้อย่างมีประสิทธิภาพ
    ซึ่งทำให้เพิ่มประสิทธิภาพในการรับส่งสัญญาณมากขึ้น

-   ดาวเทียมไอพีสตาร์ใช้ระบบบริหารการส่งตามสภาพความต้องการใช้งานของผู้ใช้เพื่อทำให้การส่งสัญญาณบนดาวเทียมนี้มีประสิทธิภาพสูงสุด

2.  อุปกรณ์ภาคพื้นดิน ประกอบด้วย

-   อุปกรณ์ปลายทาง และอุปกรณ์รับส่งสัญญาณ (Satellite Modem)

-   อุปกรณ์ปลายทาง เกตเวย์ และระบบเครือข่าย (Gateway)

  บริษัทฯ คาดว่าเงินลงทุนในโครงการไอพีสตาร์จะมีมูลค่าประมาณ 360 ล้านเหรียญสหรัฐ (ณ
  วันที่ 31 ธันวาคม 2544 ได้บันทึกงานระหว่างก่อสร้างของโครงการไอพีสตาร์ จำนวน 3,971
  ล้านบาท ในรายการที่ดิน อาคาร และอุปกรณ์) โดยในปี 2543 บริษัทฯ
  ได้ลงนามในสัญญาว่าจ้างบริษัท Space System Loral
  จากประเทศสหรัฐอเมริกาให้เป็นผู้จัดสร้างดาวเทียม ในส่วนของ Satellite Terminal
  บริษัทฯ ได้ว่าจ้าง บริษัท Codespace และบริษัท Efficient Channel Coding
  จากประเทศสหรัฐอเมริกาให้เป็นผู้ออกแบบ และผลิตอุปกรณ์ต้นแบบสำหรับรับสัญญาณของไอพีสตาร์
  และสำหรับเกตเวย์ บริษัทฯ ได้ว่าจ้างบริษัท Nera จากประเทศ นอร์เวย์ ให้เป็นผู้ผลิต

  ในปี 2544 บริษัทฯ ดำเนินกิจกรรมทางการตลาดของระบบดาวเทียมไอพีสตาร์
  โดยเริ่มให้บริการในระยะที่ 1
  คือการให้บริการระบบเทอร์มินอลของไอพีสตาร์ที่สามารถใช้กับดาวเทียมไทยคม 3 และ
  เริ่มทดลองเปิดตัวใช้สถานีภาคพื้นดินหรือโมเด็มความเร็วสูงผ่านดาวเทียม
  ซึ่งสามารถใช้งานได้กับทั้งดาวเทียมไอพีสตาร์-1 และดาวเทียมไทยคมที่มีการใช้งานอยู่ในปัจจุบัน
  ข้อได้เปรียบอีกประการหนึ่งของผู้ใช้บริการนี้ คือ
  โมเด็มความเร็วสูงชนิดใหม่นี้สามารถรับส่งข้อมูลผ่านทรานสพอนเดอร์ได้มากกว่าปกติ ดังนั้น
  จึงเป็นการเพิ่มประสิทธิภาพของระบบดาวเทียมปัจจุบันและช่วยลดต้นทุนการบริการ บริษัทฯ
  คาดว่าเทคโนปกรณ์ใหม่นี้จะมีราคาขั้นต้นอยู่ที่ประมาณ 1,000 เหรียญสหรัฐฯ

  ในปี 2544 บริษัทฯได้ ร่วมลงนามในสัญญามูลค่า 60 ล้านเหรียญสหรัฐ กับบริษัท เบย์คอม
  เอสดีเอ็น เบอร์ฮาด (BayCom Sdn Berhad)
  เพื่อให้เป็นผู้ให้บริการสื่อสารโทรคมนาคมระดับชาติของดาวเทียมไอพีสตาร์ (National
  Service Operator(NSO)) ในประเทศมาเลเซีย รวมถึงหมู่เกาะ ซาบาห์ และ ซาราวัก
  และ บริษัทฯ ยังได้พันธมิตรรายใหญ่จากประเทศจีน คือ บริษัท ไชน่า เรลเวย์ คอมมิวนิเคชั่นส์
  (เอเชีย-แปซิฟิค)
  โดยมีการลงนามในสัญญาเป็นผู้ให้บริการสื่อสารโทรคมนาคมระดับชาติของไอพี-สตาร์ในประเทศจีน

  แม้ว่า โครงการไอพีสตาร์ จะสามารถเริ่มการทดลองให้บริการได้ภายในปี 2544
  แต่การให้บริการเต็มรูปแบบจะมีขึ้นหลังจากการส่งดาวเทียมไอพีสตาร์-1 ขึ้นสู่วงโคจรในปี 2546
  โดยบริษัทฯคาดว่าจะเป็นผู้ให้บริการ Broadband Satellite รายแรกในแถบเอเชียแปซิฟิก

  บริษัทฯมีค่าใช้จ่ายในการวิจัยในโครงการนี้ตั้งแต่เริ่มโครงการจำนวน 67 ล้านบาท และ
  ปัจจุบันบริษัทบันทึกค่าใช้จ่ายในการพัฒนาผลิตภัณฑ์ ในโครงการไอพีสตาร์ รวมอยู่ในรายการที่ดิน
  อาคาร และอุปกรณ์ ซึ่งเป็นไปตามมาตราฐานบัญชีระหว่างประเทศฉบับที่ 38 เรื่อง
  สินทรัพย์ไม่มีตัวตน